text: Endalig støða takast til orkuútbyggingar eystan fyri Føroyar í 2023
text: #000001
text: Framtíðar olju- og gassvirksemið í bretska partinum av Norðsjónum sleppur at standa sína roynd tíðliga í hesum árinum
text: #000002
text: Í morgin letur aftur 33. leitiúbjóðingin eftir olju og gassi á bretska landgrunninum. Tá vita vit, hvussu stórur áhugin er fyri at leita eftir olju og gassi eitt nú eystan fyri Føroyar, og hvørji feløg eru áhugað. Violettu økini eru tey, sum søkjast kann um, meðan tey gulu eru øki, sum oljufeløg longu hava lagt seg á. Hóast er bara er talan um bretskt øki, so kann hetta fáa týdning fyri Føroyar eisini.
text: #000003
text: Greining. Tað er ein ókend og tvílig - ambivalent - støða, sum orkuvinnan í Bretlandi fer inn í í hesum nýggja árinum. Øðrumegin rudda stóri eftirspurningurin eftir orku her m.a. eisini gassi og olju eins og høgi orkuprísurin slóð fyri nýggjum virksemi. Hinumegin togar nýggjur orkuskattur og grøna mótstøðan tann øvugta vegin. Tað er tí ein heldur ógreið støða, sum bretska orkuvinnan er komin í, nú eitt nýtt ár stendur fyri framman.
text: #000004
text: Um somu tíð sum bretska stjórnin vil hava orkuvinnuna at gera íløgur í ikki bert varandi orku men eisini olju og gass, tí landið vil gerast óheft at innfluttari orku úr Russlandi serliga, so er eisini mótstøða millum politikarar bæði í Onglandi og Skotlandi at leitast skal eftir olju og enn minni at útbyggjast skulu longu funnar olju- og gassleiðir. Hóast hesa støðu so hevur stjórnin í London tó gjørt púra greitt, at olju- og gassvirksemið í Norðsjónum ikki bert skal halda fram men mennast og víðkast.
text: #000005
text: Hyggja vit eftir gongdini eystan fyri Føroyar, so kunnu vit tó rokna við fleiri hendingum, sum eisini kunnu fáa týdning fyri framtíðar olju- og gassleiting við Føroyar.
text: #000006
text: Leitiútbjóðing letur aftur í morgin
text: #000007
text: Tann 12. januar letur 33. leitilútbjóðingin eftir olju og gassi í Norðsjónum og her eisini eystan fyri Føroyar aftur. Stórur spenningur er í orkuheiminum, hvussu undirtøkan fer at verða fyri nýggjari leiting, sum nú hevur ligið í dvala í tvey ár.
text: #000008
text: Tað var m.a. kríggið í Ukraina við teimum avleiðingum tað hevði fyri orkuveiting og orkutrygdina í Evropa, sum hevði við sær, at bretska stjórnin tók stig til at lata uppaftur fyri leiting eftir olju og gassi. Hetta fyri at kunna tryggja, at Bretland í framtíðini kann gerast óheft at innfluttari olju og gassi m.a. úr Russlandi. Hóast Bretland ikki longur er limur í ES, so er hetta í tráð við orkupolitikkin, sum skuldi koma í gildi í ES 1. januar, har gass og kjarnorka verða mett sum grøn orka.
text: #000009
text: Spurningurin er so, um nýggi eykaskatturin á serliga olju- og gassfeløg fer at hava við sær, at færri feløg fara at søkja um nýggj leitiloyvi. Hetta hóast partur av nýggju skattaskipanini sleppur feløgum undan eykaskattinum, har tey gera íløgur í nýtt virksemi so sum leiting og útbyggingar.
text: #000010
text: Í útbjóðingini, sum verður latin aftur í morgin, eru eisini fleiri øki boðin út, sum liggja tætt við føroyska markið. Um áhugi er fyri hesum kann tað møguliga geva eitt tekin um, hvørt orkufeløg vilja gera íløgur í hesum umráðinum sum heild, tvs. møguliga eisini fara at hyggja eftir undirgrundini føroysku megin markið, ikki minst um stóru útbyggingarnar av Cambo og Rosebank keldunum við markið fara av bakkastokki.
text: #000011
text: Eitt er so leitingin. Annað eru útbyggingar av olju- og gassleiðum, sum longu eru funnar. Her hava orkufeløgini Equinor og Itacha Energy longu boðað frá, at tey tíðliga í hesum árinum fara at taka endaliga støðu til útbygging av teimum báðum risakeldunum Rosebank og Cambo, sum liggja stutt frá føroyska markinum. Aftrat hesum fara eisini BP og TotalEnergies at taka støðu til enn tvær útbyggingar, nevniliga Clair South og Glendronach. So nógv stendur uppá spæl í hesum partinum av Atlantsmótinum nærhendis Føroyum.
text: #000012
text: Cambo og Rosebank keldurnar eystan fyri føroyska markið skulu helst útbyggjast við framleiðsluskipi og palli umframt útbúnaða og rørleiðing á havbotninum til gass.
text: #000013
text: Herfyri bórust so tíðindi um, at umrøddu oljufeløg hava skipað seg í ein bólk, sum skal arbeiða fram móti at elektrifisera allar útbyggingarnar. Tvs. at tær skulu rekast við streymi antin úr landi ella frá havvindmyllum. Hetta er eitt krav frá bretsku myndugleikunum fyri at geva útbyggingarloyvi.
text: #000014
text: Elektrifisering er vorðið eitt av lyklaorðunum í orkutilgondini kring allan Norðsjógvin og nú eisini á Atlantsmótinum, sum er økið milllum Føroyar og Hetland. At brúka grønan streym heldur enn gass til at reka pallar við fer at minka munandi um CO2 útlátið. Í førum við upp til 70%.
text: #000015
text: Stóru ætlaninar og íløgurnar í fleiri havvindmylnulundir bæði eystan og vestan fyri Hetland hava alstóran týdning fyri hesa elektrifiseringsætlan, eins og framtíðar olju- og gassútbyggingarnar fara at hava stóran týdning fyri framtíðar havvindorkuframleiðarar. Ì vikuni frættist, at norska Equinor hevur gjørt avtalu við veitarar at gera eitt framleiðsluskip klárt til komandi framleiðslu á Rosebank leiðini eystan fyri Føroyar.
text: #000016
text: Komandi mánaðirnir fara tí eftir øllum at døma at hava avgerandi týdning fyri framtíðina hjá olju- og gassvinnuni í økinum vestan fyri Hetland. Her eru longu funnar olju- og gassleiðir, sum teljast millum tær størstu á breska landgrunninum í heila tikið. Tíðin fer so at vísa, hvønn veg tað ber.
text: #000017
text: Eitt av heimsins størstu oljufeløgum Shell, sum tók seg úr stóru útbyggingarætlanini av Cambo í fjør, men sum framvegis eigur 30% av kelduni, hevur nýliga boðað frá, at tað framvegis hyggur eftir útbyggingarmøguleikum her.
text: #000018
text: Nevndarformaðurin í fyristøðufelagnum fyri Cambo, Ithaca Energy segði herfyri, at brikkarnir eru so smátt við at koma uppá pláss viðvíkjandi útbyggingini av Cambo. Tað kundi ljóðað sum Shell kortini verður partur av eini útbygging, og møguleiki er so sjálvandi eisini fyri, at okkurt annað felag vil keypa seg inn í loyvið tætt við føroyska markið.
text: #000019
text: Hóast skotska stjórnin í Edinburgh vil seta ferð á niðurraðfesting av olju og gassi, liggur endaliga avgerðin hjá bretsku stjórnini í London, og hon hevur gjørt greitt, at olju- og gassvirksemið í Norðsjónum skal uppraðfestast.
text: #000020
text: Ósemja millum skotskar politikarar og vinnuna
text: #000021
text: Alt hetta hendir um somu tíð, sum stór ósemja hevur tikið seg upp millum olju- og gassvinnuna í Skotlandi og skotsku stjórnina, ið júst hevur latið kunngera eina nýggja orkustrategi. Henda hevur sum endamál at skunda undir grøna orkuskiftið í Skotlandi við eitt nú at niðurraðfesta olju- og gass frá Norðsjónum. Bretskir miðlar gera nógv burtur úr nýggja útspælinum frá skotsku stjórnini og vísa m.a. á, at tað hevur til endamál heilt at steðga olju- og gassvirkseminum í Norðsjónum um 20 ár.
text: #000022
text: Umboð fyri vinnuna eru sera ónøgd við útspælið frá skotsku SNP/grønu stjórnini og siga, at hon er við at taka grundarlagið undan vinnuni, sum telur 90.000 størv bara í Skotlandi.
text: #000023
text: Ein teirra, sum hevur funnist harðliga at skotsku stjórnini og hennara olju- og gasspolitikki er kendi skotski vinnulívsmaðurin Sir Ian Wood, sum heldur stjórnin er við at undirgrava ein stóran og týðandi part av skotska vinnulívinum, sum landið fer at hava stóran tørv á í framtíðini. Og at hetta eisini kann hava álvarsligar avleiðingar fyri orkutrygdina hjá øllum Bretlandi.
text: #000024
text: Aðrastaðni í vinnuni verður isini verður víst á, at talan er bara um proklamatiónir frá stjórnini í Skotlandi, tí hon veit, at tað í síðsta enda er stjórnin í London, sum hevur avgerandi orðið í orkupolitikkinum, og tað er framvegis, at olju- og gassvirksemið í Norðsjónum skal mennast fyri at gera Bretland óheft at innfluttari orku eins og tað er avgerandi fyri sjálva orkutrygdina. Uppaftur onnur spyrja, hvør skal gjalda fyri eina møguliga loysing frá Bretlandi, um eingin olju- og gassvinna er eftir.
text: #000025
text: Umboð fyri skotsku stjórnina siga harafturímóti, at skal Paríssáttmálin haldast, so er neyðugt at ganga burtur frá olju og gassi, og tess skjótari tað verður gjørt, tess skjótari fæst eisini gongd á grøna orkuskiftið. Hetta siga umboð fyri vinnuna er ikki rætt, tí júst olju- og gassvinnan eru ein týðandi leikari í royndunum at fremja tað grøna orkuskiftið.
text: #000026
text: Umboð fyri meginfelagið hjá bretsku orkuvinnuni, Offshore Energies UK, Jenny Stanning, sigur sambært Energy Voice, at olja og gass hava og fara framvegis at hava alstóran týdning fyri orkuveitingina í øllum Bretlandi. 79% av allari orkunýtsluni í Skotlandi stavar frá olju og gassi. Umleið 24 mió. húsarhald í øllum Bretlandi, 85%, verða upphitað við gassi, og 42% av streymnýtsluni stava frá gassi. Aftrat hesum koyra 32 mió. akfør við bensini og diesel. Hesar sannroyndir vísa, at Bretlandi fer at tørva olju og gass í fleiri tíggjutals ár aftrat, sigur Stanning.
text: #000027
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000028
text: Fólkatingið vitjar SEV í Húsahaga
text: #000030
text: Mannaættin latið upp porturini til helviti
text: #000031
text: Regin Mittún nýggjur fíggjarstjóri hjá Magn
text: #000033
text: Oljuprísur uppá 100 dollarar í eygsjón
text: #000034
text: Russland sendir oljutangaskip norður um Sibiria
text: #000035
text: Byggja heimsins størstu vindmylnuhøll í Esbjerg
text: #000036
text: Bera ótta fyri nýggjum grønum brennievnum
text: #000037
text: Fyristing tel. 20 80 80 [email protected]
text: #000042